གཏམ་པདྨའི་ཚལ་གྱི་ཟློས་གར་ནི་དུས་རབས་བཅུ་དགུ་བའི་སྐབས་སུ་སྐུ་ཚེ་གང་པོར་བྱ་བྲལ་གྱི་མཛད་པ་བསྐྱངས་བའི་རྫ་དཔལ་སྤྲུལ་འཇིགས་མེད་ཆོས་ཀྱི་དབང་པོས་རང་བྱུང་ལྷུན་གྱིས་གྲུབ་པའི་མེ་ཏོག་པདྨའི་སྐྱེས་ཚལ་ཞིག་གདམས་ནས་མཛད།དུས་སྐབས་དེ་ནི་བསྟན་པ་ཕྱི་དར་གྱི་མེ་རོ་གསོས་ནས་ཇོ་བོ་རྗེ་དཔལ་ལྡན་ཨ་ཏི་ཤ་སོགས་རྒྱ་གར་གྱི་ལོ་པཎ་བོད་དུ་བྱོན་ནས་སངས་རྒྱས་ཀྱི་བསྟན་པ་ལ་དག་ཐེར་མཛད་པ་མ་ཟད།བོད་རང་ས་ནས་མཉམ་མེད་ཙོང་ཁ་པ་སོགས་མཁས་དབང་དགུང་གི་ཉི་ཟླ་འདྲ་བ་དག་གིས་གྲུབ་མཐའ་རིས་མེད་ཀྱི་ལྟ་བ་སྟོན་ནས་དགེ་ལྡན་བསྟན་པ་ལེགས་སྤེལ་ནས་བསྟན་པའི་མེ་ལྕེ་དགུང་ལ་མཆེད་བཞིན་པའི་བོད་བརྒྱུད་ནང་བསྟན་ནི་གཙོ་རྒྱུགས་རིག་གནས་སུ་གྱུར་ཡོད་ཕྱིར།རྟེན་རབ་བྱུང་བ་ཡིན་པའི་རྩོམ་པ་པོའི་དཔུང་སྡེ་གྲུབ་ཅིང་།གསར་རྩོམ་གྱི་ཀུན་སློང་།བརྗོད་དོན་གྱི་གྲུབ་སྟངས།སྒྱུ་རྩལ་གྱི་བློས་བསླངས་ཡོད་རྒུ་སངས་རྒྱས་ཆོས་ལུགས་ཀྱི་ཕྱོགས་སུ་གཞོལ་བས།གཏམ་པདྨའི་ཚལ་གྱི་ཟློས་གར་ནི་དཔེ་མཚོན་བརྩམས་ཆོས་སུ་བརྩི་ཆོགལྗོན་ཤིང་གི་ར་བས་ཡོངས་སུ་བསྐོར་ཞིང་བཞད་སྟངས་སྣ་ཚོགས་སུ་གྱུར་བའི་མེ་ཏོག་པདྨ་ཚང་ཚིང་དུ་འཁྲིགས་པ་དེ་རུ།སྦྲང་རྩི་དོན་དུ་གཉེར་བའི་གསེར་སྤྲང་འདབ་ཡངས་དང་གཡུ་སྦྲང་ངག་སྙན་གཉིས་མི་རྟག་འཁོར་བ་ལ་ཞེ་སྐྱོ་དྲགས་ནས་དྲང་སྲོང་དོན་གྲུབ་པ་ལས་དམ་ཆོས་ཞུས་ཀྱང་།དུས་ལྟར་ཉམས་སུ་མ་བླངས་པས།གཡུ་སྦྲང་ངག་སྙན་གྱིས་མེ་ཏོག་གི་ཟིལ་མངར་འཐུང་ཞིང་།གསེར་སྦྲང་འདབ་ཡངས་ནམ་མཁའ་ན་འཕུར་ལྡིང་བྱེད་པའི་སྐབས་ཤིག་ཏུ་གློ་བུར་དུ་སྤྲིན་ནག་ལྡིང་སྟེ་ཉི་འོད་བསྒྲིབས་ཤིང་།མེ་ཏོག་པད་མ་ཁ་བསུམས་ཏེ་གཡུ་སྦྲང་ངག་སྙན་པད་མའི་སྦུབས་སུ་བཏུབས་སྟབས།དམ་ཆོས་ཉམས་སུ་མ་བླངས་བར་འགྱོད་དེ་གསེར་སྦྲང་འདབ་ཡངས་ལ་དམ་ཆོས་ཉམས་སུ་ལེན་དགོས་བའི་ཁ་ཏ་སློབ་གསོ་གནང་།དེ་ནས་གནམ་ནས་སྤྲིན་ནག་འཁྲིགས་ཏེ་སེར་བ་དྲགས་པོ་བབས་པས་གཡུ་སྦྲང་ངག་སྙན་གྱི་ཚེ་སྲོག་ཤོར།དེའི་རྗེས་ནས་གསེར་སྦྲང་འདབ་ཡངས་ཀྱིས་འཆི་བ་མི་རྟག་པ་ཡིན་པར་རྟོགས་ནས་འཁོར་བར་ངེས་འབྱུང་གཏིང་ནས་སྐྱེས་ཏེ་མི་ཚེ་དོན་ཡོད་བྱ་ཕྱིར་བྲམ་ཟེ་ཁྱིའུ་པད་མ་དགྱེས་པ་ལས་དམ་ཆོས་ཞུས་ནས་ཐར་བའི་ལམ་དུ་བཞུགས་པ་བརྗོད་པ་ནི་ཕྱི་སྣོད་ཀྱི་འབྱུང་བའི་ཁམས་མི་རྟག་པ་དང་ནང་བཅུད་ཀྱི་སེམས་ཅན་གྱི་ཚེ་མི་རྟག་པ།འཆི་རྐྱེན་མང་ལ་འཚོ་རྐྱེན་ཉུང་།འཁོར་བ་རུ་བདེ་བ་མེད་ཚུལ་དང་དེ་ལས་ཐར་དགོས་ཚུལ།ཐར་བ་ལ་བསླུ་བ་མེད་པའི་སྐྱབས་ནི་དཀོན་མཆོག་གསུམ་ཡིན་པ་སོགས་བོད་བརྒྱུད་ནང་བསྟན་གྱི་བསམ་བློ་མངོན་པར་མཚོན་པ་དང་མི་སྣའི་སྣང་བརྙན་དེ་དམ་ཆོས་ལ་རྩེ་གཅིག་ཏུ་ཉམས་སུ་ལེན་པའི་རབ་བྱུང་པའམ་ནང་ཆོས་ཀྱི་ལྟ་སྤྱོད་མཚོན་བྱེད་བྱས་ཡོད།འདི་ལྟར་བོད་ཀྱི་གནའ་རབས་རྩོམ་རིག་གི་ཁྲོད་གོ་གནས་ངེས་ཅན་ཟིན་པའི་རབ་རྟོག་བརྩམས་སྒྲུང་གི་བརྗོད་བྱར་བོད་བརྒྱུད་ནང་བསྟན་གྱི་སྲོག་ཞུགས་པ་ནི་ལོ་རྒྱུས་འཕེལ་རྒྱས་ཀྱི་ཆོས་ཉིད་ཞིག་དུ་གྲུབ།